2003/676/EY: Komission päätös, tehty 24 päivänä syyskuuta 2003, yhteisön ylimääräisestä rahoitustuesta Yhdistyneessä kuningaskunnassa vuonna 2001 toteutettujen suu- ja sorkkataudin hävittämistoimenpiteiden kustannuksiin (tiedoksiannettu numerolla K(2003) 3325)



Virallinen lehti nro L 249 , 01/10/2003 s. 0045 - 0047



Komission päätös, tehty 24 päivänä syyskuuta 2003, yhteisön ylimääräisestä rahoitustuesta Yhdistyneessä kuningaskunnassa vuonna 2001 toteutettujen suu- ja sorkkataudin hävittämistoimenpiteiden kustannuksiin (tiedoksiannettu numerolla K(2003) 3325) (Ainoastaan englanninkielinen teksti on todistusvoimainen) (2003/676/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella EY/806/2003(2), ja erityisesti sen 3 artiklan 3 kohdan ja 11 artiklan, sekä katsoo seuraavaa: (1) Kun suu- ja sorkkataudin esiintyminen oli virallisesti vahvistettu vuonna 2001, Yhdistynyt kuningaskunta ilmoitti välittömästi toteuttaneensa yhteisön toimenpiteistä suu- ja sorkkataudin torjumiseksi 18 päivänä marraskuuta 1985 annetussa direktiivissä 85/511/ETY(3), sellaisena kuin se on viimeksi muutettuna komission päätöksellä 2003/11/EY(4), asetetut kyseisen taudin puhjetessa sovellettavat torjuntatoimenpiteet saadakseen yhteisöltä rahoitusta taudin hävittämiseksi päätöksen 90/424/ETY mukaisesti. (2) Suu- ja sorkkatauti aiheuttaa vakavan vaaran yhteisön karjalle. Taudin leviämisen estämiseksi ja sen hävittämisen edistämiseksi yhteisön pitäisi näin ollen myöntää rahoitustukea Yhdistyneen kuningaskunnan tukikelpoisiin kustannuksiin. Tämän vuoksi on asianmukaista, että Yhdistyneelle kuningaskunnalle myönnetään päätöksen 90/424/ETY säännösten nojalla yhteisön rahoitustukea suu- ja sorkkataudin puhkeamiseen vuonna 2001 liittyneiden kustannusten kattamiseksi. (3) Komission päätösten 2001/654/EY(5) ja 2003/23/EY(6) nojalla yhteisön rahoitustukea myönnettiin korvauksen maksamiseksi omistajille niistä eläimistä, jotka jouduttiin pakollisesti teurastamaan vuonna 2001 esiintyneen suu- ja sorkkataudin hävittämiseksi toteutettujen toimenpiteiden vuoksi. Yhteisön rahoitusta olisi myönnettävä myös kyseisten eläinten teurastukseen liittyviin toimintakustannuksiin ja muihin kustannuksiin, jotka liittyvät suoraan muihin hävittämistoimenpiteisiin. (4) Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999(7) 3 artiklan 2 kohdan mukaan yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan kyseisen asetuksen 8 ja 9 artiklaa. (5) Yhdistynyt kuningaskunta esitti 27 päivänä helmikuuta 2003 korvauspyynnön, joka koski suu- ja sorkkataudin hävittämiseen vuonna 2001 liittyviä muita kustannuksia. Se esitettiin atk-muodossa, siten kuin oli jo vahvistettu yhteisön rahoitustuesta Alankomaissa vuonna 2001 toteutettujen suu- ja sorkkataudin hävittämistoimenpiteiden toimintakustannuksiin tehdyllä päätöksellä 2003/182/EY(8) sekä kahdella muulla samanaikaisesti hyväksytyllä päätöksellä, jotka koskivat Ranskaa ja Irlantia. Tämän vuoksi ei ole tarpeen pyytää Yhdistynyttä kuningaskuntaa toimittamaan tietyssä muodossa tehtyä uutta hakemusta. Jäsenvaltioiden yhdenvertaisen kohtelun varmistamiseksi on kuitenkin annettava Yhdistyneen kuningaskunnan viranomaisille mahdollisuus täydentää 27 päivänä helmikuuta 2003 tehtyä pyyntöä 30 kalenteripäivän kuluessa tämän päätöksen tiedoksiantamispäivästä. (6) Kun otetaan huomioon vuonna 2003 käytettävissä olevat talousarvion määrärahat sekä se, että tukikelpoisten kustannusten tarkistaminen on parhaillaan käynnissä, kyseisiin kustannuksiin myönnettävä rahoitustuki on, mikäli varoja myönnetään, rajoitettava tässä vaiheessa 40 miljoonan euron ennakkomaksuun. (7) Yhteisön rahoitustukea myönnetään vain sillä edellytyksellä, että suunnitellut toimenpiteet on toteutettu tehokkaasti ja että toimivaltaiset viranomaiset antavat kaiken tarvittavan tiedon. (8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Yhteisön rahoitustuen ennakkomaksun maksaminen Yhdistyneelle kuningaskunnalle Mikäli vastaavat määrärahat ovat käytettävissä, Yhdistynyt kuningaskunta voi saada yhteisöltä ylimääräisen rahoitustuen ennakkomaksuna 40 miljoonaa euroa kustannuksiin, jotka ovat aiheutuneet suu- ja sorkkataudin hävittämisestä Yhdistyneessä kuningaskunnassa vuonna 2001. Tällä ylimääräisellä tuella voidaan kattaa neuvoston päätöksen 90/424/ETY 11 artiklan 4 kohdan a alakohdan i-iv alakohdassa ja b alakohdassa tarkoitettujen toimenpiteiden kustannusten tukikelpoisia menoja, lukuun ottamatta eläimistä maksettavaa korvausta, josta on jo säädetty päätöksillä 2001/654/EY ja 2003/23/EY. 2 artikla Määritelmät Tässä päätöksessä tarkoitetaan ilmaisulla a) "kohtuulliset maksut" maksuja tarvikkeiden tai palvelujen ostamiseen suu- ja sorkkataudin puhkeamista edeltäviin markkinahintoihin nähden oikeasuhteisilla hinnoilla; b) "oikeutetut maksut" maksuja sellaisten tarvikkeiden tai palvelujen ostamiseen, joiden luonne ja suora yhteys eläinten pakkoteurastamiseen tiloilla on osoitettu. 3 artikla Yhteisön rahoitustuen kattamat tukikelpoiset kustannukset 1. Edellä 1 artiklassa tarkoitettua yhteisön rahoitustukea annetaan vain liitteessä esitettyjen tukikelpoisten kustannusten osalta suoritettaviin oikeutettuihin ja kohtuullisiin maksuihin. 2. Edellä 1 artiklassa tarkoitettu yhteisön rahoitustuki ei koske seuraavia: a) arvonlisävero; b) virkamiesten palkat; c) muun julkisen materiaalin kuin kulutushyödykkeiden käyttö. 4 artikla Maksuehdot ja tositteet 1. Yhteisön rahoitustuen loppuerästä säädetään myöhemmin päätöksellä, joka tehdään päätöksen 90/424/ETY 41 artiklassa säädetyn menettelyn mukaisesti. Se perustuu a) 27 päivänä helmikuuta 2003 toimitettuun maksupyyntöön, sellaisena kuin se on mahdollisesti täydennettynä 2 kohdan mukaisessa määräajassa; b) yksityiskohtaisiin asiakirjoihin, joissa vahvistetaan a alakohdassa tarkoitetussa maksupyynnössä esitetyt luvut; c) 5 artiklassa tarkoitettujen komission paikan päällä tekemien tarkastusten tuloksiin. Edellä b alakohdassa tarkoitetut asiakirjat on annettava nähtäviksi komission paikan päällä tehtäviä tarkastuksia varten. 2. Edellä 1 kohdan a alakohdassa tarkoitetut täydennykset on esitettävä 27 päivänä helmikuuta 2003 tehtyä maksupyyntöä vastaavassa atk-muodossa 30 kalenteripäivän kuluessa tämän päätöksen tiedoksiantamispäivästä. Jos määräaikaa ei noudateta, kyseisiin täydennyksiin sisältyviin tukikelpoisiin kustannuksiin myönnettävää yhteisön rahoitustukea vähennetään 25 prosenttia kultakin viivästymiskuukaudelta. 5 artikla Komission paikan päällä tekemät tarkastukset Komissio voi paikan päällä tehdä yhteistyössä toimivaltaisten kansallisten viranomaisten kanssa tarkastuksia 1 artiklassa tarkoitettujen suu- ja sorkkataudin hävittämistoimenpiteiden täytäntöönpanosta ja niistä aiheutuneista kustannuksista. 6 artikla Osoitus Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle. Tehty Brysselissä 24 päivänä syyskuuta 2003. Komission puolesta David Byrne Komission jäsen (1) EYVL L 224, 18.8.1990, s. 19. (2) EUVL L 122, 16.5.2003, s. 1. (3) EYVL L 315, 26.11.1985, s. 11. (4) EYVL L 7, 11.1.2003, s. 82. (5) EYVL L 230, 28.8.2001, s. 16. (6) EYVL L 8, 14.1.2003, s. 41. (7) EYVL L 160, 26.6.1999, s. 103. (8) EUVL L 71, 15.3.2003, s. 19. LIITE 3 artiklassa tarkoitetut tukikelpoiset kustannukset 1. Eläinten teurastamisesta aiheutuvat kustannukset: a) teurastajien palkat ja palkkiot; b) kulutushyödykkeet ja teurastuksessa käytettävät erityisvälineet; c) välineet eläinten kuljettamiseksi teurastuspaikalle. 2. Eläinten hävittämisestä aiheutuvat kustannukset: a) renderointi: ruhojen kuljetus renderointilaitokseen, ruhojen käsittely renderointilaitoksessa ja jauhon hävittäminen; b) hautaaminen: erityisesti tätä varten hankittu henkilöstö, erityisesti ruhojen kuljetukseen ja hautaamiseen vuokrattu kalusto sekä tilan desinfiointiin käytetyt tuotteet; c) polttaminen: erityisesti tätä varten hankittu henkilöstö, polttoaineet tai muut käytetyt materiaalit, erityisesti ruhojen kuljetukseen vuokrattu kalusto sekä laitoksen desinfiointiin käytetyt tuotteet. 3. Maidon hävittämisestä aiheutuvat kustannukset: a) korvaukset maidon markkinahinnoin; b) maidon hävittäminen. 4. Tilojen puhdistamisesta, desinfioinnista ja hyönteisten hävittämisestä aiheutuvat kustannukset: a) puhdistamiseen, desinfiointiin ja hyönteisten hävittämiseen käytetyt tuotteet; b) erityisesti tätä varten hankitun henkilöstön palkat ja palkkiot. 5. Saastuneiden rehujen hävittämisestä aiheutuvat kustannukset: a) korvaukset rehujen ostohinnoin; b) rehun hävittäminen. 6. Saastuneen välineistön korvaamisesta markkina-arvon mukaan ja tällaisen välineistön tuhoamisesta aiheutuvat kustannukset. Tukikelpoisia eivät ole maatilarakennusten uudelleenrakentamisesta tai uusimisesta aiheutuvien korvausten kustannukset eivätkä infrastruktuurikustannukset.